Долбоор

**КЫРГЫЗ РЕСПУБЛИКАСЫНЫН**

**МИНИСТРЛЕР КАБИНЕТИНИН ТОКТОМУ**

**Акцияларынын (катыштык үлүшү) 50 жана андан көп пайызы**

**мамлекетке же жергиликтүү өз алдынча башкаруу органдарына**

**таандык болгон мамлекеттик, муниципалдык ишканалар жана**

**чарбалык коомдор тарабынан ишке ашырылуучу сатып алууларды уюштуруунун убактылуу эрежесин бекитүү жөнүндө**

Акцияларынын (катыштык үлүшү) 50 жана андан көп пайызы мамлекетке таандык болгон мамлекеттик, муниципалдык ишканалар жана чарбалык коомдор тарабынан ишке ашырылуучу сатып алуулар системасын тартипке салуу жана Кыргыз Республикасынын Жогорку Кеңешинин 2022-жылдын 6-апрелиндеги №169-VII “Кыргыз Республикасынын “Мамлекеттик сатып алуулар жөнүндө” Мыйзамынын долбоорун экинчи окууда кабыл алуу тууралуу” токтомунун 2-пунктуна, “Кыргыз Республикасынын Министрлер Кабинети жөнүндө” Кыргыз Республикасынын конституциялык Мыйзамынын 13 жана 17-беренелерине ылайык Кыргыз Республикасынын Министрлер Кабинети токтом долбоору:

1. Акцияларынын (катыштык үлүшү) 50 жана андан көп пайызы мамлекетке же жергиликтүү өз алдынча башкаруу органдарына таандык болгон мамлекеттик, муниципалдык ишканалар жана чарбалык коомдор тарабынан ишке ашырылуучу сатып алууларды уюштуруунун убактылуу эрежеси тиркемеге ылайык бекитилсин.

2. Кыргыз Республикасынын Финансы министрлигине караштуу “Инфосистемс” мамлекеттик ишканасы алты айлык мөөнөттүн ичинде ушул токтомдун 1-пунктунда көрсөтүлгөн субъекттердин сатып алуулары үчүн маалыматтык системаны иштеп чыксын жана пайдаланууга киргизсин.

3. Кыргыз Республикасынын Экономика жана коммерция министрлигине караштуу Мамлекеттик мүлктү башкаруу боюнча фонд акцияларынын (катыштык үлүшү) 50 жана андан көп пайызы мамлекетке же жергиликтүү өз алдынча башкаруу органдарына таандык болгон чарбалык коомдордун сатып алууларды ишке ашыруунун ички эрежелерин кабыл алуусун камсыз кылсын.

4. Министрликтер, ведомстволор жана жергиликтүү өз алдынча башкаруу органдары ведомстволук мамлекеттик жана муниципалдык ишканалардын сатып алууларды ишке ашыруунун ички эрежелерин кабыл алуусун камсыз кылышсын.

5. Ушул токтомдун аткарылышын контролдоо Кыргыз Республикасынын Президентинин Администрациясынын Президенттин жана Министрлер Кабинетинин чечимдерин аткарууну контролдоо башкармалыгына жүктөлсүн.

6. Ушул токтом кол коюлган күндөн тартып күчүнө кирет.

**Кыргыз Республикасынын**

**Министрлер Кабинетинин**

**Төрагасы А.У. Жапаров**